
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 16 noiembrie 2010

PL-x 588/2010


AVIZ

asupra proiectului de Lege privind aprobarea Ordonanţei de urgenţă a Guvernului nr.73/2010 pentru modificarea Legii învăţământului nr.84/1995
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.73/2010 pentru modificarea Legii învăţământului nr.84/1995, trimis cu adresa nr. PL-x 588 din 9 noiembrie 2010, înregistrat cu nr.31/951 din 11 noiembrie 2010. 
Camera Deputaţilor este prima Cameră sesizată, în conformitate cu art. 75 alin. (1) din Constituţia României, republicată şi art. 92 alin.(8) pct.2 din Regulamentul Camerei Deputaţilor, republicat, cu modificările ulterioare.

Proiectul de ordonanţă de urgenţă are ca obiect de reglementare modificarea Legii învăţământului nr.84/1995, republicată, cu modificările şi completările ulterioare, în sensul evaluării şi certificării rezultatelor învăţării, la finalizarea învăţământului liceal, care se va realiza prin examen naţional de bacalaureat. În anul şcolar 2009-2010, structura anterioară a examenului de bacalaureat, prevăzută de Legea învăţământului nr.84/1995, cu modificările şi completările ulterioare, a fost modificată prin Ordonanţa de urgenţă nr.97/2009, aprobată prin Legea nr.384/2009. Legea de aprobare a  ordonanţei a reglementat faptul că modificarea este valabilă doar în anul şcolar 2009-2010. În acest context, în absenţa prezentului act normativ, structura examenului de bacalaureat trebuie să revină la forma anterioară, care a fost valabilă până în anul 2009 inclusiv. La momentul discutării ordonanţei în Parlament, se estima că proiectul Legii educaţiei naţionale va intra în vigoare până la începutul noului an şcolar 2010-2011. Noul proiect al Legii Educaţiei Naţionale prevede o altă structură a examenului de bacalaureat, complet diferită de cea prevăzută de Legea învăţământului nr.84/1995, dar şi de cea prevăzută de Legea nr.384/2009 care aprobă Ordonanţa de urgenţă nr.97/2009. Noua structură a examenului de bacalaureat intră în vigoare pentru generaţia care intră în clasa a IX-a în anul şcolar 2011-2012, adică în anul 2015. În consecinţă, în absenţa altei reglementări, în anul şcolar 2010-2011, structura examenului de bacalaureat trebuie să revină la cea din Legea învăţământului nr.84/1995, cu modificările şi completările ulterioare.  
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 16 noiembrie 2010.

Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri al Consiliului Legislativ, aviz cu nr.853 din 30 iunie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a proiectului de lege.
În raport de obiectul şi conţinutul reglementării, proiectul de lege face parte din categoria legilor organică.

                          PREŞEDINTE,                          
          SECRETAR,

                            Daniel Buda                                    Gabriel Andronache
Consilier parlamentar,

